মদ ছেড়ে পেরেক-ধরা রোগীর পেট কেটে পেরেক-স্ক্রু-নাট-বল্টু বের করলেন ডাক্তাররা
পূর্ব  ইউরোপের দেশ লিথুয়ানিয়ায় এক ব্যক্তির পেট কেটে এক কেজির ওপর পেরেক, স্ক্রু, নাট এবং চাকু বের করা হয়েছে।
ডাক্তারদের উদ্ধৃত করে স্থানীয় সংবাদমাধ্যমের খবরে বলা হয়েছে, মদ খাওয়া ছাড়ার পর ঐ ব্যক্তি প্রতিদিন ধাতব পদার্থ গিলে ফেলতেন।
তবে তিনি কেন এই কাজ করতেন - তার কোন ব্যাখ্যা খবরে নেই।
ক্লাইপেডিয়া ইউনিভার্সিটি হাসপাতালের এই সার্জারিতে যেসব ধাতব পদার্থ পাকস্থলী থেকে বের করা হয় তার মধ্যে কিছু ছিল চার ইঞ্চি লম্বা।
সার্জন সারুনাস ডাইলিডেনাস একে একটি 'বিরল ঘটনা' বলে বর্ণনা করেছেন।
সরকারি বার্তা সংস্থা এলআরটি তিন ঘণ্টার ঐ অপারেশনের পর যা কিছু পাওয়া গেছে তার একটি ছবি প্রকাশ করেছে।
ঐ ব্যক্তির পেটে ব্যথা শুরু হলে অ্যাম্বুলেন্সে করে তাকে বাল্টিক সাগরের তীরের  হাসপাতালটিতে নেয়া হয়। পরে সেখানেই তার অপারেশন হয়।
তার অবস্থা এখন স্থিতিশীল বলে ডাক্তাররা বলছেন।
রোগীর পেট থেকে ডাক্তাররা প্রায়ই নানা ধরনের বস্তু উদ্ধার করে থাকেন।
কিন্তু এক সাথে এত বেশি ধাতব পদার্থ বের করার ঘটনা খুব একটা দেখা যায় না।

পূর্ব  ইউরোপের দেশ লিথুয়ানিয়ায় এক ব্যক্তির পেট কেটে এক কেজির ওপর পেরেক, স্ক্রু, নাট এবং চাকু বের করা হয়েছে।